b'\n_START_ARTICLE_\nAsahi Shimbun\n_START_PARAGRAPH_\nAsahi Shimbun (jap. \xe6\x9c\x9d\xe6\x97\xa5\xe6\x96\xb0\xe8\x81\x9e\xc2\xa0= Ryto saul\xc4\x97s laikra\xc5\xa1tis) \xe2\x80\x93 vienas i\xc5\xa1 did\xc5\xbei\xc5\xb3j\xc5\xb3 Japonijos dienra\xc5\xa1\xc4\x8di\xc5\xb3 bei tokio paties pavadinimo \xc5\xbeiniasklaidos kompanija. B\xc5\xabstin\xc4\x97 \xc4\xafsik\xc5\xabrusi Osakoje._NEWLINE_2017 m. duomenimis rytinis Asahi Shimbun laikra\xc5\xa1\xc4\x8dio tira\xc5\xbeas siek\xc4\x97 6,41 mln. kopij\xc5\xb3, o vakarinis \xe2\x80\x93 2,02 mln. kopij\xc5\xb3. Naujienos taip pat publikuojamos internetiniuose portaluose asahi.com (japon\xc5\xb3 k.) ir asahi.com/ajw/ (angl\xc5\xb3 k.).\n_START_SECTION_\nIstorija\n_START_PARAGRAPH_\nAsahi Shimbun kompanija buvo \xc4\xafkurta 1879 m. Osakoje ir laikui b\xc4\x97gant i\xc5\xa1sipl\xc4\x97t\xc4\x97 iki nacionalinio dienra\xc5\xa1\xc4\x8dio. I\xc5\xa1 prad\xc5\xbei\xc5\xb3 egzistavo keli regioniniai dienra\xc5\xa1\xc4\x8diai, kaip kad Asahi Shimbun skirtas Tokijui arba Osakai, ta\xc4\x8diau 1940 m. visiems buvo suteiktas vieningas Asahi Shimbun pavadinimas. Nuo 2001 m. prad\xc4\x97ta leisti ir dienra\xc5\xa1\xc4\x8dio versija angl\xc5\xb3 kalba. Kadangi dienra\xc5\xa1tis daug d\xc4\x97mesio teikia u\xc5\xbesienio naujienoms, turi gerai i\xc5\xa1vystyt\xc4\x85 tarptautin\xc4\xaf korespondent\xc5\xb3 tinkl\xc4\x85, kur\xc4\xaf 2017 m. sudar\xc4\x97 36 u\xc5\xbesienio atstovyb\xc4\x97s visuose pasaulio \xc5\xbeemynuose.\n_START_SECTION_\nIdeologija\n_START_PARAGRAPH_\nAsahi Shimbun laikra\xc5\xa1tis vertinamas kaip atstovaujantis liberalias bei kairuoli\xc5\xa1kas vertybes.'